Selene
Selene er en græsk månegudinde. Hos Hesiod er hun datter af Hyperion, søster til Eos og Helios. Da man i 400-tallet f.v.t. opdagede, at Månen reflekterer Solens lys, blev Selene ofte beskrevet som datter af Helios – ligesom han fører hun sit himmellegeme over himlen med et hestespand. I Grækenland var Selene ikke genstand for kult, men blev ofte identificeret med Artemis og Hekate (i hellenistisk tid også med Isis). Som disse er hun ofte afbildet med månesegl på hoved eller klædedragt. I mytologien er Selene navnlig kendt for sin kærlighed til Endymion.